I Nørresundby er det gamle tinghus og politistation nu blevet solgt til Michael Vestergaard, der siden 2006 har haft en virksomhed med at udleje erhvervsejendomme. AOF har i mange år ejet bygningen og brugt den til kurser, kulturarrangementer og uddannelsesaktiviteter, og sådan kommer det til at fortsætte, selvom ejendommen nu er blevet solgt. - Salget af ejendommen sker som følge af en strategisk beslutning om at eje færre bygninger. Vi ser frem til at fortsætte vores aktiviteter fra ejendommen, der har en rigtig god placering for os. Vi ser desuden frem til et godt samarbejde med den nye ejer af ejendommen, Michael Vestergaard, forklarer forretningsordfører fra AOF Nordjylland, Bo Jørgensen. Levn fra politistation har overlevet Ejendommen blev opført tilbage i 1920 og fungerede som både tinghus og politistation i flere år - og faktisk er der stadig et levn i kælderen fra den tid. Der er nemlig stadig en celle i kælderen, som endda har sit eget toilet. - Jeg er meget tilfreds med købet af Tinghusgade 3 i Nørresundby. Det er en smuk og markant ejendom med en særdeles central placering. Jeg er glad for, at AOF forbliver i ejendommen som lejer - og på længere sigt glæder jeg mig til at videreudvikle ejendommen, lyder det fra den glade køber. Det er EDC Poul Erik Bech der har stået for salget af ejendommen. Det fremgår ikke, hvad ejendommen er solgt for, men udbudsprisen var 10 millioner kroner. Tilbage i 2014 blev ejendommen købt for 4,2 millioner kroner.

Referat:
Bygningerne kommer stadig til at huse AOF.